Poluvsianska skalná ihla

Poluvsianska skalná ihla je prírodná pamiatka (skalná ihla), nachádzajúca sa v katastrálnom území Rajeckých Teplíc v mestskej časti Poluvsie. Je v správe štátnej ochrany prírody Malá Fatra. Dolomitový skalný objekt ihlovitého tvaru so základňou približne 11 × 5 metrov dosahuje výšku približne 15 metrov. Významný je z vedeckého, náučného a estetického hľadiska. Pre svoju ľahkú dostupnosť (vedľa štátnej cesty do Žiliny) sa v minulosti využíval ako objekt na základný horolezecký výcvik. S ohľadom na stav puklín v strednej a hornej časti ihly je dnes táto činnosť zakázaná. Od roku 1965 je vyhlásená za prírodnú pamiatku s výmerou 19 466 m². Ochranné pásmo nebolo určené. Na území chráneného areálu platí 5. stupeň ochrany. Hodnota výtvoru je predovšetkým vedecká a estetická. Pôvod Je to erózne oddelená časť skaly (za prispenia tektonického narušenia) od priľahlého masívu Slnečných skál, tvaru ihly, ktorá predstavuje významný prírodný objekt. Z krajinárskeho hľadiska predstavuje významnú dominantu územia. Referencie Iné projekty Commons ponúka multimediálne súbory na tému Poluvsianska skalná ihla Externé odkazy Poluvsianska skalná ihla v Zozname osobitne chránených častí prírody SR Chránené územia, Štátna ochrana prírody Slovenskej republiky